Valitsejale on kasulik, kui riigis on suur maksumaksjate armee. See annab töötajate armeele vahendeid relvade tootmiseks sõdijate armeele. Viimane saab vabatahtlikke töötute armeelt.    Ei ole siiski hea, kui sööjate armee liiga suureks läheb, muidu muutub ta nälgijate armeeks. Aga sõja abil saab riigi rahvaarvu nii suurendada kui ka vähendada.    Riigi kodanike armee ja elanike armee ei ole kattuvad mõisted. Kõik riigi kodanikud võivad asuda elama (või nad võidakse viia) väljapoole riigi piire. Samal ajal võivad kõik riigi elanikud olla ilma selle riigi kodakondsuseta.    Kas riik säilib või kaob, kui tema viimane kodanik kodakondsusest loobub?